Onkološki inštitut Ljubljana na podlagi določb Zakona o znanstvenoraziskovalni in inovacijski dejavnosti (Uradni list RS, št. 186/21, 40/23 in 102/24), Uredbe o financiranju znanstvenoraziskovalne dejavnosti iz Proračuna Republike Slovenije (Uradni list RS, št. 35/22, 144/22 in 79/23) in Splošnega akta o stabilnem financiranju znanstvenoraziskovalne dejavnosti (Uradni list RS št. 87/2022, 103/22 in 2/25) objavlja

**JAVNI RAZPIS ZA KANDIDATA ZA MLADEGA RAZISKOVALCA PRI ZNANEM MENTORJU V LETU 2025**

1. Predmet javnega razpisa

Predmet javnega razpisa je izbor kandidatov za financiranje usposabljanja mladega raziskovalca za pridobitev doktorata znanosti pri izbranem mentorju za raziskovalno področje Onkologija.

1. **Mentorji in prosta mesta**

Prijavitelji se lahko prijavijo na razpisana mesta pri izbranem glavnem mentorju navedenem v nadaljevanju v okviru znanstvenih ved in na izbranih raziskovalnih področjih.

Če je prijavljenih kandidatov za mladega raziskovalca pri mentorju več, se ti razvrstijo glede na doseženo skupno oceno po kriterijih izbire. Izbran je najbolje ocenjeni prijavitelj. V primeru, da izbrani kandidat odstopi oziroma zavrne mesto kandidata mladega raziskovalca, se za kandidata za mladega raziskovalca izbere naslednji prijavitelj glede na skupno doseženo oceno. Izbira je dokončna po tem, ko Onkološki inštitut Javno agencijo za znanstvenoraziskovalno in inovacijsko dejavnost Republike Slovenije (ARIS) obvesti o rezultatih javnega razpisa.

Predstavitev mentorjev:

**viš. znan. sod. dr. Tanja Jesenko, univ. dipl. biokem. (**tjesenko@onko-i.si)

**Raziskovalno področje mentorice:** eksperimentalna onkologija

**Ustanova:** Onkološki inštitut Ljubljana, Oddelek za eksperimentalno onkologijo

**Raziskovalno področje po ARIS:** 3.04 Onkologija

Delo bo potekalo na Oddelku za eksperimentalno onkologijo v okviru programske skupine P3-0003: Razvoj in ovrednotenje novih terapij za zdravljenje malignih tumorjev. Skupina se ukvarja s translacijskimi raziskavami na področju raka, predvsem z razvojem novih imuno-modulatornih terapij z uporabo genskega elektroprenosa, ter njihove kombinacije s standardnimi zdravljenji, kot je npr. radioterapija in novejšimi zdravljenji, kot je elektrokemoterapija.

**Opis raziskovalnega dela mladega raziskovalca:**

Mladi raziskovalec se bo vključil v raziskave cirkulirajočih tumorskih celic (CTC) pri raku dojke. CTC predstavljajo tumorske celice, ki potujejo po krvi v procesu zasevanja. Določevanje CTC ima pomembno vlogo pri obvladovanju raka dojke, saj ponujajo vpogled v potek bolezni, omogočajo sledenje odziva na zdravljenje ter razvoj novih pristopov zdravljenja razsejane bolezni. Mladi raziskovalec bo sodeloval pri vzpostavitvi predkliničnih modelov za raziskovanje CTC na poskusnih živalih, vzpostavitvi gojenja CTC ex vivo, molekularnem ovrednotenju CTC, vključil se bo tudi v klinične raziskave CTC pri bolnicah z rakom dojk.

Študij bo potekal na študijskem programu UL Biomedicina, temeljna medicinska smer, mladi raziskovalec pa bo vključen v domače in mednarodne projekte, ki se izvajajo v okviru programske skupine.

**doc. dr. Gorana Gašljević, dr. med.** (GGasljevic@onko-i.si)

**Raziskovalno področje mentorice:** hematopatologija

**Ustanova:** Onkološki inštitut Ljubljana, Oddelek za patologijo

**Raziskovalno področje po ARIS:** 3.04 Onkologija

Delo bo potekalo na Oddelku za patologijo v okviru programske skupine P3-0289: Značilnosti malignih neoplazem, pomembne za diagnozo ter napoved poteka bolezni in izida zdravljenja.

**Opis raziskovalnega dela mladega raziskovalca:**

Mladi raziskovalec/ka bi na Oddelku za patologijo Onkološkega inštituta v Ljubljani bil/bila angažiran/a na področju hematopatologije. Hematopatologija je hitro razvijajoče se in dinamično področje patologije, ki se ukvarja z diagnostiko in klasifikacijo bolezni kostnega mozga, periferne krvi in bezgavk kot tudi določanju tarč pri terapiji. Na Onkološkem inštitutu se ukvarjamo predvsem z limfoproliferativnimi boleznimi, ki se večinoma manifestirajo v bezgavkah, lahko tudi ekstranodalno. Eden od projektov, ki bi bil platforma za izdelavo doktorske naloge je limfom plaščnih celic oz. mantle cell limfom. Gre za relativno redko obliko limfoma za katerega je karakteristična translokacija gena za ciklin D1 (translokacija 11,14). Preučevali bi dodatne molekularne dogodke kot so npr. pojav translokacije gena myc na naši seriji bolnikov. Malo je znanega o vplivu ekstra Myc-kopij na morfologijo in klinični potek bolezni. Preučevali bi še aberantne imunofenotipe v korelaciji z morfologijo in kliničnim potekom kot tudi sestavo mikrookolja, čigar elementi so vse bolj prisotni v raziskavah o raku kot mogoče tarče za zdravljenje.

Mladi raziskovalec/ka se bo seznanil/a s potekom diagnostičnega postopka na Oddelku za patologijo, ravnanju s histološkim materialom, rezanju, različnih barvanjih, izdelavo tumorskih mikromrež, dodatnimi imunohistokemičnimi in FISH preiskavami, kot tudi molekularno diagnostiko (sodelovanje z Oddelkom za molekularno diagnostik Onkološkega inštituta). Hematopatologija bi za mladega raziskovalca/ko bila lahko zelo zanimivo področje, glede na dejstvo, da v jugo-vzhodni Evropi do sedaj ni bilo veliko publikacij iz tega področja. Poleg tega obstaja možnost sodelovanja s tujimi raziskovalci.

**izr. prof. dr. Veronika Kloboves Prevodnik, dr. med.** (VKloboves@onko-i.si)

**Raziskovalno področje mentorice**:citopatologija

**Ustanova:** Onkološki inštitut Ljubljana, Oddelek za citopatologijo

**Raziskovalno področje po ARIS:** 3.04 Onkologija

Delo bo potekalo na Oddelku za citopatologijov okviru programske skupine **P3-0321**: Napovedni dejavniki poteka bolezni in odgovora na zdravljenje pri različnih vrstah raka. Skupina se ukvarja z raziskavami in razvojem novih prognostičnih in napovednih dejavnikov, ki lahko napovejo odziv na zdravljenje. To nam bo pomagalo najti najboljši osebni pristop k vsakemu bolniku in ponuditi optimalno zdravljenje za vsakega posameznega bolnika z rakom. Poznavanje stanja bioloških označevalcev pri bolnikih z različnimi vrstami raka nam lahko da informacije o poteku bolezni in odzivu na zdravljenje.

**Opis raziskovalnega dela mladega raziskovalca:**

Razvoj novih tehnologij kot so večbarvna pretočna citometrija, večgensko testiranje in preučevanje tumorskega mikrookolja, je pripomoglo k boljšemu razumevanju nastanka različnih rakov in razvoj novih tarčnih zdravil, ki so izboljšala preživetje bolnikov z rakom. Pomembno je pripomoglo tudi pri odkrivanju novih bioloških označevalcev pomembnih za napoved poteka bolezni in odziv na zdravljenje. Kljub napredku znanosti, so uspehi zdravljenja pri nekaterih rakih, kot so nekatere vrste limfomov nezadovoljivi. S preučevanjem morfoloških, imunofenotipskih in molekulatnih lastnosti neoplastočnih celic in celic tumorskega mikrookolja želimo bolje klasificirati te bolezni ter odkriti nove biološke označevalce, ki bodo izboljšali uspeh zdravljenja. Preučiti želimo tudi klinični pomen monoklonskih celic B in T neznanega biološkega pomena za postavitev diagnoze limfoma in napoved izhoda zdravljenja. Nova spoznana želimo prenesti v redno laboratorijsko diagnostiko in jih uporabiti pri načrtovanju zdravljenja.

**izr. prof. dr. Nada Rotovnik Kozjek, dr. med.** (Nkozjek@onko-i.si)

**Raziskovalno področje mentorice:** Onkologija, Metabolne in hormonske motnje

**Ustanova:** Onkološki inštitut Ljubljana, Oddelek za klinično prehrano

**Raziskovalno področje po ARIS:** 3.04 Onkologija

Delo bo potekalo na Oddelku za klinično prehrano v okviru programske skupine P3-0307: Rak glave in vratu - analiza bioloških značilnosti in poskus izboljšanja zdravljenja. Skupina se ukvarja z razvojem novih pristopov k zdravljenju raka glave in vratu, vključno z genetskimi raziskavami, ki omogočajo bolj ciljno usmerjeno kemo-radioterapijo, optimizacijo zdravljenja HPV-pozitivnega raka ter uporabo naprednih diagnostičnih metod, kot je endoskopija z ozkospektralno osvetlitvijo. Poudarek je na individualizaciji zdravljenja, zmanjšanju toksičnosti ter izboljšanju kakovosti življenja bolnikov. Raziskave vključujejo tudi izboljšanje obvladovanja posledic onkološkega zdravljenja in raziskovanje vzrokov za alergične reakcije na zdravljenje. Prav tako se osredotoča tudi na raziskovanje odnosa med stanjem prehranjenosti in učinki onkološkega zdravljenja ter primerjavo različnih metod za prepoznavanje in napovedovanje stanj podhranjenosti. Cilj je povečati konkurenčnost slovenskega onkološkega področja, izboljšati izobraževanje strokovnjakov ter prispevati k boljšemu zdravljenju in podpori bolnikom.

**Opis raziskovalnega dela mladega raziskovalca:**

V svojem raziskovalnem delu bo kandidat vključen v aktivnosti raziskovalne skupine, povezane z obravnavo rakov glave in vratu v slovenskem prostoru. Ožje področje raziskovalnega dela bo razvoj in uvajanje sodobnih metod nekirurškega zdravljenja rakov glave in vratu in njihovih neželenih učinkov ter ocenjevanje onkoloških zdravljenj z vidika učinkovitosti, varnosti in posledične kakovosti življenja bolnikov. Od kandidata se pričakuje, da bo izobraževanje nadaljeval na doktorskem študiju Medicinske fakultete UL (Biomedicina), pomemben del svojega raziskovalnega dela pa bo opravil v okviru raziskovalne skupine, ki deluje na Onkološkem inštitutu Ljubljana. Kandidati morajo imeti interes za raziskovanje in za poglobljeno klinično delo na področju onkologije. Zaželeno je dobro znanje s področja biologije človeka, poznavanje modernih informacijskih tehnologij in znanje angleškega jezika.

1. Kandidat za mladega raziskovalca mora izpolnjevati naslednje pogoje:
* še nima zaključenega doktorata znanosti oz. pridobljenega znanstvenega naslova doktor/doktorica znanosti;
* še ni bil zaposlen kot mladi raziskovalec;
* od zaključka študijskega programa druge stopnje oziroma izobrazbe, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven oziroma prijemljivega študijskega programa, doseženega v tujini, niso pretekla več kot 4 leta.

Vpis na doktorski študij mora biti izveden preko spletnega portala eVŠ.

Če je kandidat za mladega raziskovalca koristil dopust iz naslova zavarovanja za starševsko varstvo v trajanju najmanj šestih mesecev v času od zaključka študijskega programa druge stopnje oziroma študijskega programa, s katerim izpolnjuje pogoje za vpis v doktorski študijski program, se obdobje iz tretje alineje prvega odstavka temu ustrezno podaljša. Enako velja tudi v primeru odsotnosti, zaradi dalj časa trajajoče bolezni, ki mora biti dokumentirano izkazana, v trajanju skupno najmanj šest mesecev.

Ne financirajo se kandidati za mlade raziskovalce, ki se ob podpisu pogodbe vpisujejo v dodatno leto študijskega programa tretje stopnje oziroma so navedeni status že izkoristili, kandidati, ki so prek agencije že bili financirani v programu mladih raziskovalcev, in kandidati, ki že imajo opravljen doktorat znanosti.

1. **Merila za ocenjevanje kandidatov**
* zaključen študijski program druge stopnje; če kandidat še ni zaključil študijskega programa druge stopnje mora imeti opravljenih najmanj 80 odstotkov vseh izpitov in vaj;
* ocena razgovora s kandidatom;
* objavljeni članki;
* sodelovanje pri raziskovalnem delu;
* prejete nagrade oziroma priznanja.
1. **Čas financiranja**

Usposabljanje mladega raziskovalca se financira do doktorata znanosti, vendar največ štiri leta. Če bo kandidat za mladega raziskovalca ob nastopu zaposlitve vpisan v drugi letnik doktorskega študijskega programa, se njegovo usposabljanje financira do doktorata znanosti, vendar največ tri leta.

Mladi raziskovalec je v obdobju usposabljanja financiran iz sredstev PSF-O največ v obsegu 4 FTE ne glede na trajanje obdobja financiranja.

Prejemnik v roku 30 dneh pošlje sporočilo ARIS o uspešnem zaključku usposabljanja mladega raziskovalca ter datum pridobitve naziva doktorja znanosti.

Predvideni začetek financiranja usposabljanja mladih raziskovalcev bo 1. oktober 2025, glede na proračunske možnosti. Način financiranja in drugi pogoji usposabljanja mladih raziskovalcev so določeni v internih aktih OI, Uredbi o financiranju znanstvenoraziskovalne dejavnosti iz Proračuna Republike Slovenije (Uradni list RS, št. 35/22, 144/22 in 79/23) in Splošnem aktu o stabilnem financiranju znanstvenoraziskovalne dejavnosti (Uradni list RS št. 87/2022 in 103/22 in 2/25).

1. **Prijava mora vsebovati**
* Življenjepis,
* Dokazilo o :
* opravljenem študijskem programu prve stopnje in študijskem programu druge stopnje
* *za 1. stopnjo:* fotokopija diplome s celotno prilogo k diplomi;
* *za 2. stopnjo*: fotokopija diplome s celotno prilogo k diplomi[[1]](#footnote-1)

**in**

* **prilogo k diplomi** oziroma prilogi k diplomama, če se kandidat za mladega raziskovalca vpisuje v prvi letnik študijskega programa tretje stopnje,
* oziroma **potrdilo** o opravljenih izpitih in vajah, če mlademu raziskovalcu diploma še ni bila podeljena (Velja v primeru, ko ima kandidat opravljenih najmanj 80% vseh izpitov in vaj. Pri tem mora oddati prav tako uradno **potrdilo**, iz katerega je razvidno število vseh študijskih obveznosti in do tedaj opravljenih izpitov in vaj (brez diplome) na študijskem programu prve in študijskem programu druge stopnje ter **pisno izjavo**, da bo diplomiral in Onkološkemu inštitutu do 20. 9. 2025 predložiti **potrdilo o diplomiranju** in **potrdilo o opravljenih vseh izpitih in vajah**).

**in**

* potrdilo o vpisu na akreditiran doktorski študijski program v RS, če je prijavitelj že vpisan;
* V kolikor kandidat za mladega raziskovalca ni opravil študijskega programa prve stopnje oziroma študijskega programa druge stopnje oziroma magistrskega študija v Republiki Sloveniji, mora poslati tudi:
1. **odločbo** visokošolskega zavoda o priznavanju tujega izobraževanja za namen izobraževanja v Republiki Sloveniji (Če prijavitelj še nima prej omenjene odločbe, priloži **pisno izjavo**, da bo pridobil odločbo in predložil fotokopijo odločbe do 20. 9. 2025 (prijavitelji naj upoštevajo, da postopek priznavanja po Zakonu o vrednotenju in priznavanju izobraževanja (Ur. l. RS, št. 87/11, 97/11 – popr., 109/12) lahko traja 2 meseca);

**in**

1. **pretvorbo** povprečne ocene vseh izpitov in vaj študijskega programa prve stopnje oziroma študijskega programa druge stopnje glede na sistem ocenjevanja, ki se izvaja na visokošolskih zavodih v Republiki Sloveniji, ki jo pripravi RO, kjer se izvaja usposabljanje, upoštevaje sistem ocenjevanja v tujini opravljenega izobraževanja

Prijavitelji **lahko** priložijo tudi naslednje priloge:

* dokazilo o prejeti univerzitetni Prešernovi nagradi ali Prešernovi nagradi članice oziroma tej nagradi enakovredni drugi nagradi članice;
* dokazilo o avtorstvu ali soavtorstvu znanstvenih člankov;
* kandidatov opis dosedanjega sodelovanja pri razvojno-raziskovalnem delu.

**7. Način prijave in rok za oddajo vlog**

**Rok za oddajo popolnih vlog je petek, 30. 4. 2025.** Vloge se pošljejo priporočeno po pošti na naslov: **Onkološki inštitut Ljubljana, Kadrovska služba, Zaloška 2, 1000 Ljubljana,** lahko pa se oddajo tudi osebno v Kadrovsko službo Onkološkega inštituta do dne**, 30. 4. 2025, do 14. ure**. Nepravočasne vloge bodo z obvestilom zavržene. Vloge z nepravilno označeno ovojnico ne bodo predmet izbire in bodo vrnjene pošiljatelju.

Vloge morajo prijavitelji dostaviti v zaprti ovojnici z oznako »**NE ODPIRAJ – PRIJAVA«** ter **z oznako »Javni razpis za mladega raziskovalca v letu 2025, ime in priimek mentorja ter ime in priimek prijavitelja«**.

Izbor kandidatov, ki se prijavijo na javni razpis Onkološkega inštituta, opravi inštitut v soglasju z izbranim mentorjem. Mentor preveri izpolnjevanje pogojev kandidatov ter jih pisno oceni glede na postavljena merila za ocenjevanje.

Onkološki inštitut Ljubljana bo sklenil delovno razmerje z izbranim mladim raziskovalcem za določen čas usposabljanja za pridobitev doktorata znanosti, v skladu z določbami Pravilnika o mladih raziskovalcih in njihovih mentorjih na OI.

Prijavitelji so dolžni spremljati vsa obvestila, informacije in navodila v zvezi s predmetnim razpisom, ki jih Onkološki inštitut objavi na svojem spletnem naslovu: www.onko-i.si, ter ta obvestila, informacije in navodila upoštevati kot sestavni del javnega razpisa. Tujci lahko izpolnjujejo prijavo v angleškem jeziku.

**8. Odpiranje vlog**

Odpiranje vlog zaradi pričakovanega večjega števila vlog ne bo javno. Odpiranje vlog se izvede v prostorih Onkološkega inštituta v petih delovnih dneh od izteka roka za oddajo vlog.

V primeru formalno nepopolnih vlog bodo prijavitelji v roku 8 dni od odpiranja vlog pisno pozvani k dopolnitvi vloge. Prijavitelji bodo lahko vlogo dopolnili v roku 5 delovnih dni od prejema poziva za dopolnitev. Vloga, ki je prijavitelj ne bo dopolnil v roku v skladu s pozivom za dopolnitev, se v nadaljnjih postopkih ne bo obravnavala.

**9. Ocenjevanje vlog**

Izpolnjevanje pogojev prijaviteljev v skladu s 3. točko javnega razpisa preverijo mentorji, h katerim se prijavitelji prijavljajo, ter pisno ocenijo prijavitelje glede na postavljena merila iz 4. točke javnega razpisa.

**10. Obveščanje o izboru**

Prijavitelji bodo o izidu javnega razpisa obveščeni do 1.6.2025.

**11. Razpisna dokumentacija**

Razpisna dokumentacija (besedilo razpisa, navodilo, obrazci oz. priloge) je z dnem objave javnega razpisa na Zavodu RS za zaposlovanje (http://www.ess.gov.si/) dosegljiva na spletni strani Onkološkega inštituta (www.onko-i.si).

**12. Dodatne informacije**

Kandidati lahko dodatne informacije v zvezi z javnim razpisom dobijo pri strokovni službi po elektronski pošti: raziskovanje@onko-i.si, do najkasneje 30. 4. 2025 do 14 ure.

\*Izraz mladi raziskovalec je zapisan v moški slovnični obliki in je uporabljen kot nevtralen za ženske in moške.

1. če prijavitelj do prijave še ni diplomiral mora podati pisno izjavo, da bo diplomiral in predložil potrdilo o opravljeni diplomi s prilogo k diplomi do vključno **20.9.2025**; [↑](#footnote-ref-1)